钦定古今图书集成/明伦汇编/官常典/第501卷 > 董遵诲
## 钦定古今图书集成/明伦汇编/官常典/第501卷 > 董遵诲

按《宋史》本传：“遵诲，涿州范阳人。父宗本，善骑射，隶契
丹帅赵延寿麾下，尝以事说延寿，不能用。及延寿被
执，举族南奔。汉祖得之，擢拜随州刺史，署遵诲随州
牙校。周显德初，世宗北征，大将高怀德，遵诲之舅也，
表遵诲从行。师次高平，与晋人遇，将接战，晋兵未成
列，怀德命遵诲先出奇兵击之，晋人溃，大军继进，遂”
败之。二年，讨秦、凤，大将韩通又表遵诲自随。与贼战
于唐仓，先登陷阵，擒蜀招讨使王鸾以献，克秦、凤二
州。师还，录其前后功，补东西班押班，又迁骁武指挥
使。四年，从世宗征淮南，攻合肥，下之。六年，从韩通平雄、霸二州。太祖微时，客游至汉东，依宗本，而遵诲凭
藉父势，太祖每避之。遵诲尝谓太祖曰：“每见城上紫
云如盖，又梦登高台，遇黑蛇，约长百尺馀，俄化龙飞
腾东北去，雷电随之，是何祥也？”太祖皆不对。他日论
兵战事，遵诲理多屈，拂衣而起。太祖乃辞宗本去，自
是紫云渐散。及即位，一日便殿召见，遵诲伏地请死。
帝令左右扶起，因谕之曰：“卿尚记往日紫云及龙化
之梦乎？”遵诲再拜呼万岁。俄而部下有军卒击登闻
鼓，诉其不法十馀事，太祖释不问，遵诲益惶愧待罪。
太祖召而谕之曰：“朕方赦过赏功，岂念旧恶耶！汝可
勿复忧，吾将录用汝。”遵诲再拜感泣。又问遵诲母安
在，遵诲奏曰：“母氏在幽州，经患难暌隔。”太祖因令人
赂边民，窃迎其母，送与遵诲。遵诲遣外弟刘综贡马
以谢，太祖解其所服真珠盘龙衣，命赍赐之。综曰：“遵
诲人臣，岂敢当此？”太祖曰：“吾方委以方面，不此嫌也。”
会李筠叛泽、潞，令遵诲从慕容延钊讨之，迁马军都
军头，因留之镇守。三年，召归，再迁为散员都虞候。干
德六年，以西夏近边，授通远军使。遵诲既至，召诸族
酋长，谕以朝廷威德，刲羊酾酒，宴犒甚至，众皆悦服。
后数月，复来扰边，遵诲率兵深入其境，击走之，俘斩
甚众，获羊马数万，夷落以定。太祖嘉其功，就拜罗州
刺史如故。太宗即位，兼领灵州路巡检。遵诲不知书，
豁达无崖岸，多方略，能挽彊命中，武艺皆绝人。在通
远军凡十四年，安抚一面，夏人悦服。尝有剽略灵武
进奉使鞍马兵器者，遵诲部署帐下，欲讨之。夏人惧，
尽归所略，拜伏请罪，遵诲即慰抚令去，自是各谨封
略，秋毫不敢犯。历太祖、太宗朝，委遇始终不替，许以
便宜制军事。太平兴国六年，卒，年五十六。帝轸悼久
之，遣中使护葬，赗赙加等，录其子嗣宗、嗣荣为殿直。